CELEX: 32020D2167
Language: et
Date: 2020-12-17 00:00:00
Title: Komisjoni rakendusotsus (EL) 2020/2167, 17. detsember 2020, millega muudetakse rakendusotsust (EL) 2016/1918 (milles käsitletakse teatavaid kaitsemeetmeid seoses kroonilise kurnatustõvega), pikendades selle kohaldamisaega (teatavaks tehtud numbri C(2020) 8802 all) (EMPs kohaldatav tekst)

21.12.2020   
               
               
                  ET
               
               
                  Euroopa Liidu Teataja
               
               
                  L 431/70
               
            
         KOMISJONI RAKENDUSOTSUS (EL) 2020/2167,
         17. detsember 2020,
         millega muudetakse rakendusotsust (EL) 2016/1918 (milles käsitletakse teatavaid kaitsemeetmeid seoses kroonilise kurnatustõvega), pikendades selle kohaldamisaega
         
            
               (teatavaks tehtud numbri C(2020) 8802 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega kehtestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (1) eriti selle artikli 4 lõiget 2,
         ning arvestades järgmist:
         
                     (1)
                  
                  
                     Määruses (EÜ) nr 999/2001 on sätestatud liidu eeskirjad transmissiivsete spongioossete entsefalopaatiate (edaspidi „TSE“) vältimiseks, kontrolliks ja likvideerimiseks. Määrust kohaldatakse elusloomade ja loomsete saaduste tootmise ja turuleviimise ning teatavatel erijuhtudel ka nende ekspordi suhtes. Määrusega on muu hulgas ette nähtud ka kaitsemeetmete vastuvõtmine TSEde puhangute korral.
                  
               
                     (2)
                  
                  
                     Komisjoni rakendusotsuses (EL) 2016/1918 (2) on sätestatud ajutised kaitsemeetmed seoses kroonilise kurnatustõvega [Termin on muutunud. Uus termin on „krooniline kurtumustõbi“]. Otsus võeti vastu pärast seda, kui 2016. aastal avastati Norras hirvlastel kuus kroonilise kurtumustõve juhtumit, neist neli tundra-põhjapõtradel ja kaks mets-põhjapõtradel. Tegemist oli kroonilise kurtumustõve juhtumite esmakordse avastamisega Euroopas ja looduses vabalt elavate põhjapõtrade esmakordsete haigusjuhtudega maailmas.
                  
               
                     (3)
                  
                  
                     Ajavahemikul 2017. aasta jaanuarist kuni 2020. aasta septembrini on Norra teavitanud komisjoni ja liikmesriike veel 16 kroonilise kurtumustõve juhtumist metsikutel tundra-põhjapõtradel, viiest juhtumist metsikutel mets-põhjapõtradel ja ühest juhtumist punahirvel. 2018. aastal avastati Soomes liidu esimene kroonilise kurtumustõve juhtum ning 2020. aasta novembris avastati veel üks juhtum. 2019. aastal avastati Rootsis kolm juhtumit ja 2020. aasta septembris veel üks juhtum. Kõik kroonilise kurtumustõve juhtumid Soomes ja Rootsis avastati metsikutel mets-põhjapõtradel.
                  
               
                     (4)
                  
                  
                     Määruse (EÜ) nr 999/2001 III lisa A peatüki III osa punktiga A on ette nähtud kroonilise kurtumustõve kolmeaastane seireprogramm, mis kestab 1. jaanuarist 2018 kuni 31. detsembrini 2020. Selleks et koguda rohkem andmeid, jätkub aga vastavalt seireprogrammi tehnilisele kirjeldusele andmete kogumine osaliselt kogu 2021. aasta jooksul. Seega ei ole oodata, et seireprogrammi tulemuste teaduslik hindamine, mida oleks vaja kroonilise kurtumustõvega seotud edasiste meetmete väljatöötamiseks, valmiks enne 2022. aastat.
                  
               
                     (5)
                  
                  
                     11. novembril 2019 avaldas Euroopa Toiduohutusamet teadusliku arvamuse „Ajakohastatud teave hirvlaste kroonilise kurtumustõve kohta III“ (3) (edaspidi „EFSA arvamus“). On vaja rohkem aega, et otsustada, kuidas EFSA arvamuses esitatud järeldusi ja soovitusi liidu eeskirjades kajastada.
                  
               
                     (6)
                  
                  
                     Võttes arvesse, et Norras, Soomes ja Rootsis on avastatud uusi kroonilise kurtumustõve juhtumeid ning et tuleks ära oodata kurtumustõve kolmeaastase seireprogrammi tulemused ja eeldatavasti selle seireprogrammi tulemuste põhjal 2022. aastal valmiv teaduslik hindamine, pidades silmas, et EFSA arvamuse kajastamiseks on vaja rohkem aega, tuleks rakendusotsuse (EL) 2016/1918 kohaldamisaega pikendada kuni 31. detsembrini 2022.
                  
               
                     (7)
                  
                  
                     Seepärast tuleks rakendusotsust (EL) 2016/1918 vastavalt muuta.
                  
               
                     (8)
                  
                  
                     Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsuse (EL) 2016/1918 artiklis 4 asendatakse kuupäev „31. detsembrini 2020“ kuupäevaga „31. detsembrini 2022“.
         
         
            Artikkel 2
            Käesolev otsus on adresseeritud liikmesriikidele.
         
         
            Brüssel, 17. detsember 2020
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  EÜT L 147, 31.5.2001, lk 1.
         
            (2)  Komisjoni 28. oktoobri 2016. aasta rakendusotsus (EL) 2016/1918, milles käsitletakse teatavaid kaitsemeetmeid seoses kroonilise kurnatustõvega (ELT L 296, 1.11.2016, lk 21).
         
            (3)  https://doi.org/10.2903/j.efsa.2019.5863